Μουστοκούλουρα, μια συνταγή από τα Σπάτα
Βρίσκουμε καλό μούστο και φτιάχνουμε τα δικά μας μουστοκούλουρα. Η συγκεκριμένη συνταγή τα κάνει ελαφρώς μαστιχωτά. Θα τα τιμήσουν σίγουρα και τα παιδιά στο σπίτι.
1½ φλιτζ. τσαγιού «βρασμένος» μούστος, σε θερμοκρασία περιβάλλοντος (από οινοποιεία και ορισμένα μπακάλικα) , 1/2 φλιτζ. τσαγιού κονιάκ , 2 φλιτζ. τσαγιού ελαιόλαδο , 1 φλιτζ. τσαγιού ζάχαρη , 1 κοφτό κουτ. γλυκού μαγειρική σόδα , 1 κοφτό κουτ. γλυκού αμμωνία σκόνη (στα σούπερ μάρκετ, στο ράφι με τα είδη ζαχαροπλαστικής ή τα μπαχαρικά) , 1 κουτ. γλυκού μπέικιν πάουντερ , 1/2 κουτ. γλυκού κανέλα σε σκόνη , 1/2 κουτ. γλυκού γαρίφαλο σε σκόνη , 400 γρ. αλεύρι σκληρό, κίτρινο, σταρένιο περίπου , 500 γρ. αλεύρι γ.ο.χ. , σουσάμι για το πασπάλισμα
Για να φτιάξουμε τα μουστοκούλουρα, στον κάδο του μίξερ ρίχνουμε τον μούστο, το κονιάκ, το ελαιόλαδο, τη ζάχαρη, τη σόδα, την αμμωνία, το μπέικιν πάουντερ και τα δύο μπαχαρικά. Χτυπάμε με το σύρμα μέχρι η ζάχαρη να διαλυθεί όσο γίνεται περισσότερο και το μείγμα να γίνει ανοιχτόχρωμο.Σε ένα μπολ κοσκινίζουμε τα δύο άλευρα.Προσαρμόζουμε στο μίξερ τον γάντζο. Ρίχνουμε στο υγρό μείγμα τα αλεύρια, σε δόσεις, ζυμώνοντας με τον γάντζο μέχρι να φτιάξουμε μια ζύμη πολύ μαλακή, που να ξεκολλά από τα τοιχώματα του κάδου.Προθερμαίνουμε τον φούρνο στους 180°C.Στρώνουμε με λαδόκολλα δύο μεγάλα ταψιά ή λαμαρίνες φούρνου. Κόβουμε κομμάτια ζύμης βάρους 60-70 γρ., τα πλάθουμε σε μπαστουνάκι και τυλίγουμε σε κουλούρι.Τα αραδιάζουμε στα ταψιά και τα πασπαλίζουμε με σουσάμι. Ψήνουμε τα μουστοκούλουρα για περίπου 20 λεπτά, μέχρι να σκουρύνουν.
Αλεύρι (ζύμες),Vegan